Oos-Kaapse polisie se vlerke geknip(Argieffoto) Die vier helikopters wat die Oos-Kaapse polisie tot sy beskikking het, is tans buite werking. Dít terwyl een van dié helikopters reeds byna twee en ŉ half jaar nie in gebruik is nie omdat dit nog versien moet word, en ŉ ander al sowat 20 maande terwyl sy enjin vervang word ná ŉ ongeluk. In antwoord op ŉ vraag van die DA in die provinsiale wetgewer het Weziwe Tikana-Gxothiwe, LUR vir gemeenskapsveiligheid, gesê dat twee van die helikopters onderskeidelik in April en September vanjaar weer in diens sal wees. Die ander twee sal egter eers na verwagting in Julie 2022 weer operasioneel wees. “In ŉ bekwame staat kan dit nie twee en ŉ half jaar neem om ŉ helikopter te laat versien nie, veral nie wanneer daar gemiddeld 13 mense per dag in die Oos-Kaap vermoor word nie,” het Bobby Stevenson, DA-LPW, gesê. Tikana-Gxothiwe het in haar antwoorde aan die DA gesê dat daar veronderstel is om sewe vlieëniers vir polisiehelikopters in die provinsie te wees, maar dat daar tans net vyf beskikbaar is om die helikopters te vlieg. Volgens Stevenson was daar glo in die negentigerjare drie helikopters en ŉ vastevlerkvliegtuig in werking in Port Elizabeth, Mthatha en Oos-Londen. Vandag is daar nie een vastevlerkvliegtuig aan dié provinsie toegeken nie. “Misdadigers moet in vrees lewe vir die geluid van helikopters wat oorhoofs vlieg en soekligte wat hulle opspoor in die nag. Dit is egter nie die geval nie.” Vyf van die tien polisiestasies waar die meeste veediefstalgevalle aangemeld word, is glo in die Oos-Kaap. “Helikopters kan aansienlik help in dié stryd, asook om vinnig op plaasmoorde in die omgewing te reageer.” Die helikopters is volgens Stevenson ook nodig in die stryd teen bendegeweld, dwelmsmokkelary aan die kus en verskeie ander misdade in die Oos-Kaap. “Helikopters en vastevlerkvliegtuie kan ook gebruik word om die stygende vragmotorkapings in die provinsie hok te slaan. Minstens 43 vragmotors is in die afgelope drie maande gekaap.” Die DA sê hy sal die kwessie met Tikana-Gxothiwe opvolg om te versoek dat die dienskontrakte vir dié helikopters dringend hersien word, sodat dit betyds herstel kan word.